सूर्य
सूर्य से पृथ्वी की औसत दूरी लगभग १४,९६,००,००० किलोमीटर या ९,२९,६०,००० मील है तथा सूर्य से पृथ्वी पर प्रकाश को आने में ८.३ मिनट का समय लगता है। इसी प्रकाशीय ऊर्जा से प्रकाश-संश्लेषण नामक एक महत्वपूर्ण जैव-रासायनिक अभिक्रिया होती है जो पृथ्वी पर जीवन का आधार है। यह पृथ्वी के जलवायु और मौसम को प्रभावित करता है। सूर्य की सतह का निर्माण हाइड्रोजन, हिलियम, लोहा, निकेल, ऑक्सीजन, सिलिकन, सल्फर, मैग्निसियम, कार्बन, नियोन, कैल्सियम, क्रोमियम तत्वों से हुआ है। इनमें से हाइड्रोजन सूर्य के सतह की मात्रा का ७४ % तथा हिलियम २४ % है।
समय के मानक
ऐतिहासिक रूप से देखें तो समय के मानक सूर्योदय और सूर्यास्त पर आधारित थे, अर्थात् पृथ्वी की घूर्णी गति पर आधारित। १८वीं शताब्दी से १९वीं शताब्दी तक यह माना जाता था कि पृथ्वी की दैनिक घूर्णन गति नियत (या अपरिवर्ती) है। २०वीं शताब्दी में यह स्पष्ट हो गया कि यह गति नियत नहीं है बल्कि यह गति धीरे-धीरे कम होती जा रही है और छॉते-स्तर पर इस गति में अनियमितताएँ भी हैं। इन बातों को ध्यान में रखते हुए १९५२ के बाद से खगोलीय उपयोग के लिए समय मापन के लिए धरती के घूर्णन गति के बजाय पृथ्वी की कक्षीय गति को समय के मानक के लिए प्रयुक्त किया जाने लगा। १९५५ में सीजियम परमाणु घड़ी का विकास हुआ जिसने पूर्ववर्ती समय-मानकों का स्थान ले लिया।